‘Engel’-petroljoggie kom tot bejaarde se reddingAnnatjie Moolman en haar seun Leon. Foto: Verskaf ŉ Geliefde ma van vier is veilig opgespoor nadat sy deurmekaar geraak en ŉ paar uur lank vermis was totdat ŉ “engel en held” oor haar pad gekom het. Annatjie Moolman, wat in Oktober haar 70ste verjaardag gevier het, is in die beginfase van Alzheimer se siekte. Sy woon saam met haar 87-jarige man, Des, in ŉ huisie langs haar oudste seun, Dirk (49), se huis in Elarduspark in die ooste van Pretoria. Buiten Dirk, het sy nóg twee seuns, Leon (48) en Anton (46), en ŉ dogter, Lana Grobler (42). “Sy is Maandag omstreeks 11:00 uit die huis uit en het in haar silwer Toyota RunX daar weggery. Ons weet nie hoekom sy gery het nie, want sy is nie meer veronderstel om te bestuur nie,” het Anton Donderdag aan Maroela Media gesê. Hulle het later by Des verneem sy het gery en is nog nie terug by die huis nie. Die bekommerde familie het na haar begin soek. Hulle het rondgebel, polisiestasies en hospitale besoek en selfs in die strate rondgery om na haar en die motor te soek. Leon, Dirk en Dirk se vrou het hulle tot sosiale media gewend in die hoop dat iemand Annatjie dalk opgemerk het. Annatjie se selfoon was deurentyd af. Teen 22:15 het die familie ŉ oproep van ŉ vreemdeling ontvang dat Annatjie veilig is by ŉ Sasol-vulstasie in Rivonia in Johannesburg, sowat 40 km van haar huis af. Sy het deurmekaar geraak en verdwaal toe sy by haar niggie, wat naby haar woon, wou gaan kuier. “Ons het geweet Alzheimer gaan begin intree, maar nie besef sy sal so vinnig deurmekaar raak nie. Die siekte is vir ons nog ŉ nuwe ding. My ma sou nooit op haar eie so ver alleen ry as sy moes nie. Sy het op ŉ manier by die vulstasie beland waar die petroljoggie, Prosper Sebata, hom oor haar ontferm het. Hy het gesien sy is verward en huil in die kar. Hy het haar bygestaan en gehelp dat sy haar foon kon laai. Hy het met sy eie geld vir haar water gekoop en ook koffie gemaak. Hy het haar daarna rustig en kalm gekry sodat sy kon fokus, waarna hy haar met vrae gelei het totdat hy kon vasstel om vir Dirk te bel.” Prosper Sebata. Foto: Verskaf Anton het gesê toe hulle die goeie nuus hoor dat sy veilig is, het hulle haar dadelik gaan haal. “Ons almal was in trane. Toe ek daar aankom, het ek vir Prosper omhels. Hy is ŉ engel en ŉ ware held. My ma was vir hom ŉ totale vreemdeling, tog het hy hom oor haar ontferm en uit sy pad gegaan om te help. Ek kon sien hoe liefde uit sy gesig straal. Daar is soveel rassespanning tans in die land, maar hier het liefde oor kleurgrense geseëvier.” Volgens Anton was Annatjie verskriklik verward en geskok, maar is veilig teruggeneem huis toe en laat bedaar. Annatjie onthou niks van Maandag nie. “Dit gaan nou beter met haar en sy is oor die stres, maar steeds deurmekaar. Sy neem reeds medikasie en spreek ŉ neuroloog, maar ons sal nou maar meer daadwerklike stappe moet doen sodat so iets nie weer gebeur nie. Ons is vir eers net dankbaar dat sy veilig terug is by ons.” Anton het gesê die ondersteuning van die gemeenskap wat hulle tydens die ure lange nagmerrie ervaar het, was ongelooflik en oorweldigend. Daar het selfs verskeie mense agterna na vore gekom met raad oor hoe om ŉ geliefde met Alzheimer se siekte te hanteer. Wat Prosper betref, beplan die familie om hom behoorlik te bedank en hoop hulle hy “word uit sy skoene uit geseën”.